驟雨呈質夫兄
作者：陳棣
朝代：宋

paragraphs: 屏翳驅馳雲陣疾，西山猶銜半輪日。
迅雷震地窗戶摇，急雨翻盆溝澮溢。
紫電燒空天爲低，黑風逆浪海欲立。
縱多虐魃未爲殃，直使長鯨那暇吸。
草木號呼山鬼驚，珠璣亂迸鮫人泣。
曲畦走水白紛紛，稚穗抽芒青戢戢。
童稚休傳蜥蜴歌，倉箱行貯生民粒。
枝端發翠喜濯枝，池面凝漚占戴笠。
猛省呼晴鳩婦鳴，旋看突漲魚兒出。
窗扉共賞一襟凉，屋漏俄驚半床濕。
鷗鷺盟邊引望遥，芭蕉聲裏催詩急。
請君速著瑞雨頌，要上新編華萼集。